Δικαστική δικαίωση για τους εργαζόμενους στην εταιρεία «Καρυπίδης»

Δικαστική δικαίωση για 42 εργαζόμενους της εταιρείας «Καρυπίδης» στην Κοζάνη οι οποίοι είχαν προσφύγει στη δικαιοσύνη.

Οπως αναφέρει με ανακοίνωσή του το Σωματείο Εμπορίου Τροφίμων και Σούπερ Μάρκετ Νομού Κοζάνης «με την υπ’ αριθμόν 44/2017 απόφαση ασφαλιστικών μέτρων του Ειρηνοδικείου Κοζάνης, η οποία εκδόθηκε επί αίτησης ασφαλιστικών μέτρων, διατάχθηκε αφού αναγνωρίστηκε το σύνολο των οφειλομένων αποδοχών μας, η συντηρητική κατάσχεση των περιουσιακών της στοιχείων και η σφράγιση καταστημάτων της στην περιοχή της Κοζάνης».

Στο σκεπτικό του το δικαστήριο έλαβε υπόψη «τις ιδιαίτερα αυξημένες ανάγκες και την δυσχερή κατάσταση, στην οποία βρίσκονται οι εργαζόμενοι» και επιδίκασε προσωρινά μέρος των απαιτήσεών τους ενώ για πρώτη φορά έγινε δεκτό με δικαστική απόφαση, ότι υφίσταται πρόθεση εκποίησης και υλοποίηση προπαρασκευαστικών ενεργειών προς την κατεύθυνση της μεταβίβασης των πάγιων στοιχείων της «ΚΑΡΥΠΙΔΗΣ Α.Ε.Ε.Ε.» προς την εταιρία με την επωνυμία «ΜΑΡΚΕΤ ΙΝ ΑΕΒΕ».

«Ειδικότερα το δικαστήριο συνεκτιμώντας όλα όσα εκτέθηκαν ενώπιον του, την κατάφωρη παραβίαση της εργατικής νομοθεσίας και κατά κύριο λόγο την περιέλευσή μας σε κατάσταση οικονομικής αδυναμίας αντιμετώπισης ακόμα και των άμεσων αναγκών μας εξαιτίας της μη καταβολής των δεδουλευμένων μας, επέβαλε την λήψη του μέτρου της συντηρητικής κατάσχεσης και της σφράγισης των υποκαταστημάτων της εταιρείας στην ευρύτερη περιοχή της Κοζάνης προς το σκοπό εξασφάλισης των απαιτήσεών μας.

Η αναγνώριση της παράνομης συμπεριφοράς της εταιρίας «ΚΑΡΥΠΙΔΗΣ Α.Ε.Ε.Ε.» από τις Δικαστικές Αρχές αλλά και για πρώτη φορά της επιδιωκόμενης από την ίδια μεταβίβασης των περιουσιακών στοιχείων σε άλλη εταιρεία, αποτελεί για μας την μεγαλύτερη δικαίωση, απόδειξη ότι η δικαιοσύνη λαμβάνει υπόψη το περί δικαίου αίσθημα» αναφέρει σε ανακοίνωση του το Σωματείο Εμπορίου Τροφίμων και Σούπερ Μάρκετ Νομού Κοζάνης